**Serianna (Ingulfsvand) Heggli**

**Avskrift fra et håndskrevet dokument som Sverre Kveli skrev våren 2018 for   
Kvelia UKL (Kvelia utvalgte kulturlandskap).**

*Da Fredrik Tunnsjørøyrvik og Serianna bosatte seg på husmannsplassen Hegglia, tok de namnet etter plassen. Når jeg har tenkt på Serianna, har det kjentes som jeg har kjent henne hele livet, men det er jo en periode på ca. 10 år. Jeg var vel 5-6 år de første gangene jeg sammen med eldre søsken for om Hegglia, på tur fra eller til sæteren. Årstallet hun flyttet fra Hegglia, er enten 1947 eller 1948. I juni 1947 var Serianna fremdeles i Hegglia. For da var hennes datter Elen, som bodde på Snåsa, på besøk hos mine foreldre i Oppgården.*

*Serianna mistet sin ektemann Fredrik tidlig, og mange av barna var små enda. Jeg minnes ikke Fredrik, så han må ha gått bort sist på 20-tallet. Det var litt av en oppgave en enke i den tia skulle ta seg av, å fø den store barneflokken, og skaffe for til husdyra de hadde.*

*Det som vi alle la merke til var at Serianna alltid tok seg tid til en prat med oss ongene når vi kom der forbi. Hun var alltid bli og fornøyd, og klaget aldri, fordi om hun sleit og arbeidet hver dag. Serianna hadde en sterk gudstro, og hun fant trøst i den når oppgavene ble i største laget.*

*Hun var arbeidsivrig, men søndagen var hellig for henne, du så aldre Serianna i annet arbeid enn fjøs-arbeid på en søndag. Kom du forbi der en slik dag, og det var vakkert vær, kunne du finne henne på en stol på vestre side av stua. Der kunne hun ha med en bibel som hun leste i, og hun sang også salmer. Bildet som er på Kvelibua er helt sikkert Serianna ved huset sitt.*

*Jakob Holand, som hadde Oppgården før min far, møtte en gang Serianna på tur opp den bratte greviveien, som startet litt øst for husene. Da var hun på tur på myrslått, hun hadde en onge i hver hånd, og hun var gravid. Det er pyntet litt på historia med at hun også hadde en onge på ryggen. Det er nok feil, hun måtte ha en liten sekk på ryggen med mat til seg og ongene. Dette kan tyde på at det var siste ongen hun bar på, og at Fredrik allerede var borte, eller hadde startet før på myrslåtten. Selv på myrslåtten var det mer «lausbett» tidlig på morgenen.*

*Det var i avtalen nevnt hvilke myrer Hegglia kunne slå på, og hvilke «moltrol» det kunne plokkes på. Serianna var ivrig til å nytte det hun hadde tilgang til i naturen. Hun høstet bringebær, heggbær, rognebær, blåbær og molte. Men hun plokket ikke så mye molte som hun kunne ha gjort i gode år. Hun sa en gang at molta var en sokkertjuv. Og hun kunne ikke bruke for mye av slikt som måtte kjøpes, kontante penger var stadig mangelvare. Hun betalte 20 kroner i året i leie for Hegglia. Den kom hun med på første ukedagen i januar, det vil si den 2. januar. I den tiden jeg skriver om var det helgedag også 2. januar, så da ble det 3. januar. Den dagen tok hun seg god tid og drakk kaffe og pratet med alle som var heime i Oppgården. Hun kom bestandig beinveien over lia på ski.*

*Jeg vet det ikke sikkert, men jeg kan tenke meg at far noen ganger sa at hun ikke behøvde betale. Men det var ikke enkelt det heller med den rettferdighetssans som Serianne hadde, en avtale var en avtale.*

*Etter at ongene var voksne og flyttet ut, så var det mange av dem som kom heim om sommeren og hjalp Serianna med høyonna. Hun hadde en høybu som sto langt nede på jordet. Der hadde de inn høy fra den nedre delen av innmarka. Men det ble mye og tungt arbeid for henne om vinteren. Hun bar stort sett opp dette foret i store strisekker.*

*Det var ett mannfolk inn i livet til Serianna etter at Fredrik var borte. Det kom en svenske som var kopperslager. Han ble der antagelig noen år, for han satte opp en liten verkstad borte ved bekken og tok på seg arbeid for folk i Kvelia. Men han forsvant plutselig igjen, og da noen spurte henne om denne karen, sa Serianna: «Næ i va vel lite fer striks.»*

*Vinteren 1943 var en voldsom snøvinter, og Serianna ble rammet av at taket på fjøset brøt sammen. Hun fikk sendt varsel ned til Homo, så Tormod Homo og noen karer til kom å hjalp henne. Kua var uskadd, og de måket en kanal bort til denne verkstaden, og fikk kua inn der. Da de drev med dette, sa Serianna: «Ho syn vel de e litte rart kua å, men de e nå itt så rart fer de nå lite rart.»*

*Hun stelte kua der til våren kom, og fikk hjelp til å sette fjøset i stand igjen. Som jeg nevnte så bar hun opp foret fra løa. Men hun måtte ha hjelp av kar og hest noen ganger. Det var for å kjøre heim ved og når hun skulle ha heim stakkene fra myrslåtten. Da kunne det være en av drengene på en av gårene i Kvelia, August Risberg, som var mye i Oppgården i den tia, som var i Hegglia og hjalp Serianna når hun måtte ha hestekjøring til ved og starfor. Etter som August Risberg og andre fortalte, så var det en festdag å få arbeide sammen med Serianna. Hun var glad og i godt humør over å få hjelp, og det var mye og god mat.*

*Etter at Bustadmo kom til Nesmoen, så bygde han bru over elva. Når Elida og jeg skulle frakte kalvene til sæteren, ble det en grei vei over lia og Hegglia. Da var Serianna alltid på plass, og det ble en lang prat, og hun vurderte kalvene og skrøt både av kalvene og oss som fraktet dem. Vi ongene vokste på en slik prat med henne, og mest av alt at vi fikk skryt av en slik person.*

*Men hun hadde fine kalver sjøl også. Mest mulig var kua hennes vårbær. Min bestemor kom der forbi engang på tidlig høst. Da hadde hun en kalv som var ekstra fin, og Mæret kommenterte dette. Da sa Serianna: «Det er ikke noe å takke han for, han har fått søtmelk hele sommeren.» En slik kalv kunne hun slakte om høsten, og hun hadde da mye bra mat ut over vinteren.*

*Serianna fikk oppleve at eldre folke begynte få noen kroner i alderstrygd. Hun syntes jo at det var bra, men hun hadde sin egen mening om det også. Hun sa det en gang: «De e så fryktele orettvist at dem som hi vørri førri oss itt hi fått nå sånt.»*

*En ting som jeg lurte mye på, var at Serianna aldri hadde noen kontakt med sin bror, Knut Nessmo, som var på Nesmoen som husmann i en lang periode. Aldri hørte jeg at Knut var på besøk i Hegglia, og aldri at hun var i Nesmoen. Da Knut ble gammel og utslitt, bodde han i Homo hos Tormod og Elen Homo, og Elen var jo den kvinnen som Serianna hadde mest omgang med. Det var lett å tenke seg at de hadde blitt uenige om ett eller annet tidligere i livet.*

*Serianna opplevde også at bilene kom til bygda. Det var to jeg vet om som kjørte lastebil i Kvelia. Det var Birger Solum, som kom fra Spillum. Han var dreng i Oppgården i flere år før han ble lastebilkjører. Og så var det Birger Bergli, som kom fra Sørli. Han var også delvis i Kvelia, men hvilken gård han var på er jeg ikke helt sikker på. Men når det ble mange som skulle i Sandvika samme dag, ble det aktuelt å leie lastebil. Serianna slo seg også med på slike turer. Det var enten tur på butikken eller til kirken på messe. Hun ble en gang spurt om hun ikke var redd for å sette seg på en slik bil. Da svarte hun: «Om de skul gå gæli, så e nå itt i den skalesten.»*

*Det hendte at Serianna hadde en høstkalv over til neste sommer og høst, slik at okskalven ble ett år. Da kunne hun forsøke og bruke egen okse i stedet for å leie kua til Oppgården eller Berglia der avlsoksene sto. En gang hun fortalte om dette, sa hun: «Han e lite fer nauv enda, men han e nå så villig te å prøve.»*

*Vi kan ikke forlate Serianna uten å fortelle om de turene Elida og jeg hadde just før jul. Da var vi dit for å selge lodder og julemerker for N.K.S. Vi fikk bestandig selge til henne. Men når du kom inn i huset hennes, så skulle det være traktering. Det besto av et stort glass med fløte, og så var det rikelig med heimlaga brembærsylte i bunnen på glasset. Det var nok det vi mintes best fra disse turene.*

*Serianna flyttet til sin datter Olea, som bodde i Grong. Hun levde bare ett år eller to deretter. Å sitte å ta i mot hjelp fra andre, det var ikke noe liv for Serianna. Hun ville helst gjøre nytte for seg.*

*Slutt*

Serianna var født i 1870 og døde i 1953. I august 2002 laget Ola H. Kveli en oversikt over etterkommerne til Serianna:

1. Serine, flyttet til Snåsa. Hun var ugift og døde ung.
2. Olea flyttet til Grong og ble gift Zetterlund. Ingen barn.
3. Marta flyttet til Grong. Hun var ugift
4. Lars ble gift på Tømmerås i Grong.  
   Han hadde 2 sønner som begge var ugift (Finn og Hans). De er døde begge to.
5. Johan var gift og bodde på Myrset på Snåsa. Ingen barn.
6. Elen ble gift Brovold på Snåsa.  
   Hun hadde følgende barn:  
   Sigrid Brovold, gift Aune – 3 barn – Snåsa  
   Reidun Brovold – 1 barn. Hun er død – Snåsa  
   Jorun Brovold, gift Parnas – 5 barn – Snåsa
7. Karen reiste til Grong, men flyttet senere til Oslo. Hun var ugift og ingen barn.
8. Otto døde 3 år gammel.

I dag er det altså to barnebarn som lever:  
Sigrid Aune og Jorun Parnas, Snåsa.  
I denne slekta er det til sammen 9 oldebarn.